אבי הר-אבן

אַבִּי הַר-אֶבֶן (7 במרץ 1937 – 6 ביוני 2021) היה מבכירי התעשייה האווירית. מנהל סוכנות החלל הישראלית בשנים 1995–2004, אלוף-משנה בצה"ל וחתן פרס ביטחון ישראל.

הר-אבן מת מפצעיו לאחר שנפגע מהצתת מלון האפנדי במהומות בעכו בזמן מבצע שומר החומות.

ביוגרפיה
נולד ברומניה ב-7 במרץ 1937 בשם אבא הרטשטיין. עלה לישראל באוגוסט 1950. ב-1955 סיים לימודי תיכון בגימנסיה העברית רחביה בירושלים. הוא החל ללמוד הנדסת מכונות בטכניון במסגרת של עתודה אקדמאית, אך לאחר שבועות בודדים הופסקו לימודי כלל מחזור העתודה והסטודנטים גויסו לחיל התותחנים ולחיל השריון.

הר-אבן עבר הכשרה כלוחם תותחנים ונשלח לקורס קצינים. הוא שירת כקצין בגדוד 404 ובגדוד 402. ב-1959 נשלח על ידי הצבא להשלים את לימודיו האקדמאיים במטרה לשמש קצין ביחידת טילים עתידיים של התותחנים. הוא סיים ב-1963 תואר ראשון בהנדסת חשמל מהטכניון. בתקופת לימודיו עברה האחריות לתחום הטילים לחיל האוויר והוא שובץ כקצין בתחום מחקר ופיתוח במפקדת קצין תותחנים ראשי. במסגרת זאת סייע בהכנסת מכשור מתקדם לחיל וקליטת תותחי בופורס L-70 במערך הנ"מ. הוא עבר לשרת בנ"מ ושימש ראש ענף קצינים בחיל ומפקד סוללת טיל הוק שנפרסה בסמוך לכור הגרעיני בדימונה. ב-1965 נשלח לאוגנדה על מנת להקים את מערך ההגנה האווירית במדינה.

ב-1968 עבר לשרת במחלקת מחקר ופיתוח (לימים מפא"ת) בצה"ל. במהלך שירותו עמד בראש קבוצה שזכתה בפרס ביטחון ישראל בשנת 1977. הוא הקים את יחידת "מיטל" שהייתה אחראית לשיתוף פעולה מחקרי ומדעי עם מערכות ביטחוניות של מדינות ידידותיות לישראל. לאחר מלחמת יום הכיפורים מונה לעמוד בראש קבוצה להפצת לקחי המלחמה והטמעתם ביחידות צה"ל. הוא שימש ראש האגף לאמצעים מיוחדים במשרד הביטחון. בתפקידו האחרון שימש ראש מחלקת מחקר ופיתוח עד לשחרורו ב-1979 בדרגת אלוף-משנה.

במקביל לשירותו הצבאי, השלים תואר שני במנהל עסקים באוניברסיטת תל אביב בשנת 1975.

 לאחר שחרורו מצה"ל 
לאחר שחרורו כיהן כמנכ"ל חברת Fischer & Porter Israel, חברת בת של Fischer & Porter העוסקת בפיתוח מכשור מדויק למדידה ובקרה.

בשנת 1982 החל לעבוד בתעשייה האווירית, בה שימש בתפקידי ניהול ומחקר ופיתוח, ועמד זמן מה בראש צוות פיתוח משגר הלוויינים הישראלי שביט. בין השנים 1987 - 1990 שימש ראש מינהלת משגרים וחלל במפעל מלמ. לאחר מכן, שימש אחראי על השיווק והמו"פ בגוף מרכזי של התעשייה האווירית. הר אבן פרש מהתעשייה האווירית ב-31 בדצמבר 1994.

בסוכנות החלל הישראלית
ב-1995 מונה למנהל הכללי של סוכנות החלל הישראלית, תפקיד בו כיהן עד ספטמבר 2004. במשך שנים רבות מתקופה זו, היה הר-אבן ומזכירתו העובדים היחידים בסוכנות החלל הישראלית. עד לכהונתו, משרת המנכ"ל הייתה משרה חלקית ללא תשלום.

בין הפרויקטים העיקרים וההישגים של סוכנות החלל הישראלית בתקופתו ניתן למנות:
 שיתופי פעולה והסכמים בין סוכנויות חלל אחרות, ובעיקר היחסים הטובים עם נאס"א
 שיתוף פעולה עם סוכנות החלל הדנית על פרויקט SLOSHSAT
 פרויקט האסטרונאוט הישראלי הראשון אילן רמון והניסויים הישראלים במעבורת החלל "קולומביה" במשימת STS-107 בשנת 2003 ובינם MEIDEX
 הסמכה לחלל של רכיבי חלל עבור סוכנות החלל הצרפתית בבדיקות של המרכז למחקר גרעיני שורק
 הסכם העקרונות שהביא לפרויקט לוויין ונוס, לוויין בשיתוף פעולה ישראלי-צרפתי
 פרויקט טלסקופ החלל טאווקס
 שיתוף רשות החדשנות בפרויקט גלילאו

לאחר סוכנות החלל הישראלית
משנת 2008 היה עמית מחקר בכיר במרכז בגין-סאדאת למחקרים אסטרטגיים באוניברסיטת בר-אילן. במקביל, עסק הר-אבן בפעילות ציבורית ענפה כחבר הוועד המנהל של עמותת "עתיד בטוח".

במאי 2021, במהלך המהומות בישראל (2021), נפגע הר-אבן בהצתת מלון האפנדי בעכו על ידי פורעים ערבים, ואושפז במצב קשה כשהוא מורדם ומונשם. כעבור שלושה שבועות ב-6 ביוני נפטר מפצעיו, ולמחרת הובא למנוחות בבית העלמין מורשה.

מפרסומיו
 תוכנית החלל האזרחית של ישראל, 2009.
 מדינאות מדינית-ביטחונית למדינת ישראל, תוכנית החלל של ישראל: שיתוף פעולות עם מדינות אחרות, מרכז בס"א למחקרים אסטרטגיים.
 מלחמות בחלל, מרכז בס"א למחקרים אסטרטגיים 2016.

 חיים אישיים 
הר-אבן היה נשוי למרים לבית קלדרון. בנו, יואב הר אבן, שירת כקצין בצה"ל בדרגת אלוף וראש אגף המבצעים, ולאחר מכן מונה למנכ"ל רפאל.

 הנצחה 
ביולי 2022 התקיים לראשונה "פורום אבי הר-אבן לחלל" על ידי סוכנות החלל הישראלית. פורום זה נוסד כאירוע שנתי לזכרו של הר-אבן ומוצגים בנו נושאים מתחום החלל, הביטחון והטכנולוגיה.

קישורים חיצוניים

 אבי בליזובסקי, סוכנות חלל של איש אחד, אתר הידען, 2 בספטמבר 2004.
 אבי הר אבן, מלחמות בחלל, מרכז בגין-סאדאת למחקרים אסטרטגיים, 2016

 משה לושי, יום עיון בשלושים למותו של אבי הר-אבן, שהתקיים באוניברסיטת בר-אילן, "גמלאון" - ביטאון גמלאי תע"א, דצמבר 2021

הערות שוליים

קטגוריה:ישראלים ילידי רומניה
קטגוריה:חיילי מפא"ת
קטגוריה:אנשי תוכנית החלל הישראלית
קטגוריה:זוכי פרס ביטחון ישראל: חיילי צה"ל
קטגוריה:מהנדסי חשמל ישראלים
קטגוריה:אלופי-משנה בצה"ל
קטגוריה:סגל מרכז בגין-סאדאת למחקרים אסטרטגיים
קטגוריה:סגל התעשייה האווירית לישראל
קטגוריה:חיילי חיל התותחנים
קטגוריה:מפעל מלמ: אישים
קטגוריה:דירקטורים ישראלים
קטגוריה:מנכ"לים יוצאי שירות קבע בצה"ל
קטגוריה:בוגרי גימנסיה רחביה
קטגוריה:בוגרי הטכניון - מכון טכנולוגי לישראל: הנדסת חשמל
קטגוריה:חללי טרור ישראלים
קטגוריה:חללי טרור בישראל
קטגוריה:ראשי האגף לאמצעים מיוחדים
קטגוריה:המהומות בעכו (2021)
קטגוריה:טרור ערבי בישראל
קטגוריה:המהומות בישראל (2021): אישים
קטגוריה:אישים הקבורים בבית הקברות מורשה
קטגוריה:ישראלים שנולדו ב-1937
קטגוריה:ישראלים שנפטרו ב-2021